Galko, Ľubomír, poslanec NR SR (2023-11-29):
Ďakujem pekne. Vážení páni poslanci, panie poslankyne, rozhodol som sa vystúpiť na tejto schôdzi aj v ústnej rozprave, lebo niektoré veci tu nezazneli alebo zazneli nedostatočne, aj preto, lebo opakovanie je matka múdrosti, obzvlášť keď sa jedná o nominanta vládnej strany podvodníkov a klamárov. No a ďalší dôvod je zamyslenie sa nad tým, čo tu doteraz odznelo v rozprave. Je dobré určité veci zhrnúť a pomenovať. Navyše, povedzme si to úprimne, vyslovenie nedôvery členovi vlády Matúšovi Šutajovi Eštokovi, nominantovi strany SMER 2 alias HLAS-u Petra Pellegriniho, je akt, ktorý dokáže absorbovať počet argumentačných vystúpení prakticky v neobmedzenom množstve a v neobmedzenej dĺžke. Častokrát sa stretávam s výčitkou od bežných ľudí, niekedy aj od politikov, že načo sú vlastne dobré takéto schôdze, nemáme väčšinu, aj tak ho neodvoláme. Ale nielen toto je cieľ, odvolať nehodného ministra, ktorý sa spreneveril svojmu poslaniu, ale cieľom je aj poukázať na zlyhania a pochybenia tohto človeka. A myslím si, že tento cieľ bol na tejto schôdzi plnohodnotne naplnený. Okrem tohto cieľa táto schôdza mala zmysel, pretože priniesla aj mnohé zaujímavé zistenia a poznatky. A tým by som sa chcel dnes venovať. Je ich presne sedem. Zistenie prvé. Matúš Šutaj Eštok má politické zadanie od strany SMER 1 a SMER 2. Z vlády ho bránili hlavne tí politici, ktorí sa trasú pred basou, Róbert Kaliňák, Robert Fico, Richard Raši. Medzi poslancami hral prím trestne stíhaný Tibor Gašpar, ktorý vystúpil osemkrát. Napríklad taký minister spravodlivosti Susko, ale aj ďalší ministri držali bobríka mlčania, lebo tí sa pred tou basou netrasú. Zistenie druhé. Matúšovi Šutajovi Eštokovi nedôverujú ani vlastní poslanci. Nikto s výnimkou poslanca Migaľa v rozprave nevystúpil a ten to podľa mňa ľutuje už dodnes, že sa sem postavil, všetci ostatní tu šaškovali len s faktickými poznámkami. Nenašli odvahu na to, aby bránili svojho ministra v rozprave, lebo vedia, že je neobhájiteľný. Zistenie tretie. Jeho stranícky šéf sa ho nezastal. Taktiež. Dokonca sa ho štítil ako lepry. Ani v sále nebol, pokiaľ tu chvíľu neviedol rozpravu. Áno, priatelia, mlčanie a neúčasť Petra Pellegriniho na tomto stretnutí, na tejto schôdzi, je explicitným a demonštratívnym vyslovením nedôvery vlastnému ministrovi. Zistenie štvrté. Je dobré, keď opozícia spolupracuje. Kolegovia z Progresívneho Slovenska v podstate boli alebo mali byť lídrami tejto schôdze. Ja som vďačný za niektoré vystúpenia niektorým kolegyniam, hlavne ktoré boli veľmi, veľmi, veľmi vecné a odborne vyargumentované, ale musím a chcem to povedať. Ja si vážim pána Šimečku a myslím si, že je to slušný človek. Málo ho poznám. Ale podľa toho, ako ho sledujem, aj to, že dodržal sľub, že sa vrátil z europarlamentu, to nebýva vždy zvykom, že sľuby politici dodržia, tak si myslím, že to je slušný človek, ale myslím si, že mal vystupovať oveľa razantnejšie na tejto schôdzi, potom nemuseli tu zlomyseľní a škodoradostní novinári vypisovať, že koalícia ovládla túto schôdzu. Ako, s prepáčením, po každom jednom vystúpení a po tom tliachaní, čo tu predvádzal Tibor Gašpar, on vystúpil osemkrát, mal pán Šimečka sa sem postaviť a mal mu naložiť, ako svini do hrantu. Hej? Za všetky tie jeho mlženia, tliachania, odbáčania od témy a obviňovania tu, tu čestných a slušných policajtov. A poviem to teda vašou ľudskou rečou, pán Šimečka mal po každom jednom vystúpení ctihodného pána poslanca Tibora Gašpara nastúpiť za tento pult a mal sa ohradiť voči dezinformáciám, ktoré tu on predvádzal. Ja, ja používam trošku iný jazyk. To znamená, že, viete, lebo lídrom opozície sa stanete vtedy, keď, keď, nie keď to o sebe hovoríte vy alebo vaši kolegovia, alebo nejakí spriaznení novinári z Denníka N, ale vtedy, keď, keď to budú hovoriť ľudia vonku a, a keď si to budeme myslieť my ostatní. A ja pánovi Šimečkovi prajem, aby nabudúce, keď bude vystupovať v roli hlavného navrhovateľa, túto funkciu zvládol lepšie a pevne verím, že sa mu to podarí. Zistenie šieste. Mnohí koaliční poslanci sa v snahe zapáčiť a preukázať loajalitu správali totálne bezcharakterne, ako hyeny. Ako dehonestácia tých ľudí okolo pána Čurillu, to bolo niečo neuveriteľné. Ja už som to tu hovoril, v tej písomnej rozprave, koho všetkého títo policajti odstíhali. V podstate všetky mafiánske skupiny, ktoré na Slovensku existovali, piťovcov, sátorovcov a, ja neviem, sýkorovcov, a neviem koho všetkého ešte. Pán Ševčík, vy máte za sebou bohatú policajnú kariéru a ja sa musím obrátiť na vás, lebo vy ste určite počas nej mnoho zažil, počas toho svojho poslania policajného. Ako by ste sa cítili, keby sa teraz zmenila vláda a tu by 20 alebo 30 koaličných poslancov hovorilo o vás ako o vagabundovi a znevažovali by celú vašu policajnú kariéru, ktorú ste odviedli, a urážali by vás tu a hovorili by o vás, že ste kriminálnik. Ako by ste sa cítili? A potom by sa postavil nejaký bývalý policajt, povedzme pán Spišiak, a povedal by, že ste škodná a že vás treba eliminovať, a že sa vás treba zbaviť, lebo to ste vy povedali o tých čurillovcoch. Nehanbíte sa, pán Ševčík? Nechcete sa im ospravedlniť a povedať, že vám to len uletelo a že vás to mrzí? A ako satisfakciu napríklad zahlasovať za Eštokove odvolanie? Rozmýšľajte. Kolegovia, kolegyne z koalície, vašimi vyhláseniami o policajtoch, čo roky bojovali s najťažšou mafiou, o vašej dôvere Matúšovi Šutajovi Eštokovi, ktorý s nimi zametá ako s prašivými psami, ste len potvrdili, že predstavujete jednu z najhorších foriem bezzásadovosti a oportunizmu slovenskej politiky. Vaša lojalita k SMER-u 2 alias HLAS-u Petra Pellegriniho sa dostala za hranicu zodpovednosti za štát, spravodlivosti, za hranicu dobrých mravov. Skompromitovali ste sa, ale ešte môžete urobiť krok späť. A zistenie siedme, posledné, Matúš Šutaj Eštok je odvolávaný právom. Počuli sme jasne vyargumentované vyjadrenia opozičnej strany a na druhej strane len mlženie a kecy. Úprimne sa vás chcem, kolega z koalície, spýtať, vaše svedomie má vypínač? Spomeňte si na vaše volebné sľuby, na vašu deklarovanú službu štátu. A je to tak, že štátu akože slúžime len, keď sa derieme k moci? Ale keď sme už vo vláde, slúžime neschopným politikom alebo, lepšie povedané, politikom schopným všetkého? Aj akejkoľvek špinavosti? Ako je Matúš Šutaj Eštok? Osobitne chcem varovať koaličných poslancov, ktorí sa venujú bezpečnostnej problematike a spravodlivosti. Ak pri hlasovaní zlyháte, ak podržíte Matúša Šutaj Eštoka vo funkcii, nemáte morálne právo u Slovákov bezpečnosť, ochrana občanov, boj proti zločinu, alebo spravodlivosť a právny štát už vôbec vziať do úst, lebo činy, dámy a páni z vládnej koalície, činy sú dôležité. Nie vzletné heslá a frázy a žiarivé úsmevy do kamier a na bilbordoch. A uvidíme, či aj vaše svedomie má vypínač, ako ho má, aspoň zdá sa, svedomie vašich ministrov, lebo ak ho má a skutočne ho dnes vypnete, som temer na sto percent presvedčený, že zapnúť sa vám ho už nepodarí. Tí nečestní a pomstychtiví policajti, ktorých počet bude pod Matúšom Šutaj Eštokom rásť a ich tútori v pozadí vás už budú mať v hrsti, zvážil by som to na vašom mieste, skutočne by som to zvážil. Na záver. Ja aj naši kolegovia v klube SLOVENSKO budeme hlasovať za vyslovenie nedôvery Matúša Šutaja Eštoka, asi nikto nič iné neočakával. Chcem povedať, že ak by mal nominant strany SMER 2 alias HLAS Peter Pellegrini minister vnútra Matúš Šutaj Eštok v sebe aspoň kúsok cti, nenechal by túto schôdzu ani prebehnúť. Nespravil to, lebo česť a dobré meno sú pre nominantov strany SMER 2 cudzie pojmy. Je to niečo, na čom nominantom tejto strany nikdy nezáležalo. Za seba podotýkam, že som počas mojich desiatich rokov v politike hlasoval už za mnoho odvolávaní členov vlády, ale ešte nikdy som o tom, že dotyčný človek by mal skončiť, snáď s výnimkou pri hlasovaní o odvolaní Roberta Kaliňáka, nebol tak hlboko presvedčený ako teraz v prípade Matúša Šutaja Eštoka. Tých pochybení a zlyhaní je také množstvo a sú tak závažného charakteru, že ho absolútne diskvalifikujú pokračovať vo funkcii ministra vnútra, preto budú členovia klubu SLOVENSKO hlasovať za jeho odvolanie. Ďakujem vám za pozornosť. (Potlesk.)